《莫厌贫十二首 其十二》
明代·释函是

徬徨守先训，焉敢欺后昆。此世无是非，同异徒相因。

吾道流为无，久已丧厥真。性澹时愈乖，安得不长贫。

孤踪岂足尚，黔娄乃无邻。矫俗非夙志，维当尊所闻。

偃鼠腹易满，促弦无缓音。去去勿复道，终焉从予心。

作者简介：函是（一六〇八——一六八六），字丽中，别字天然，号丹霞老人。本姓曾，无起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。